Nordsøen Oceanarium blev torsdag aften en sæl rigere. Og en heldig ansat fik lov at opleve fødslen.

Torsdag aften oplevede informationsmedarbejder på Nordsøen Oceanarium Peter Bronton noget meget specielt. En sælfødsel. At sælerne i Nordsøen Oceanarium formerer sig i fangenskab er ikke det specielle, for det har man altid haft held med i Nordsøen Oceanarium. Det specielle er, at Peter Bronton fik lov at overvære det. Sæler ynder nemlig at føde i fred og ro, og hvor der ikke er risiko for forstyrelser. Denne gang var der dog slet ikke tid til at finde ro. Peter Bronton var igang med at lukke akvariets faciliteter ned, men da han kom forbi det udendørs sælanlæg stoppede han op. Han kunne se at Maria - en 11 år gammel spættet sæl - lå på land og opførte sig underligt. Han blev stående og kiggede, og da Maria vendte sig om, kunne han pludselig se, at hun var igang med at føde. 15 minutter senere fødte Maria en velskabt unge. - Det gik så stærkt, at jeg først bagefter reflekterede over hvad der egentlig skete, og løb ind efter et kamera. Jeg er klar over at det nok er en ”once in af lifetime”-oplevelse og føler mig meget heldig og taknemlig for at jeg fik det at se, siger Peter Bronton om episoden. Fødslen torsdag var Marias anden. Den lille unges far er den 12-årige Thor, der på billedet ovenfor kan ses betragte Maria og den lille ny. Sælunger vejer 8-10 kilo ved fødslen og er helt mobile fra start. Det er ikke unormalt at ungen hopper i vandet mens den nybagte mor kommer til hægterne på land, og det var også tilfældet i Hirtshals torsdag aften hvor ungen 15 minutter efter den var blevet født, plaskede rundt i det 800.000 liter store akvarium.